କେତେ ସଫଳ ହେଲା ପରିବାରବାଦ୍ ରାଜନୀତି !\nSat, May 25 | 5:52 p.m.\nଭୁବନେଶ୍ୱରଃ 2019 ସାଧାରଣ ନିର୍ବାଚନରେ ବିଫଳ ହେଲେ ହେଭିଓ୍ୱେଟ୍ଙ୍କ ଉତ୍ତରାଧିକାରୀ । ନିଜେ ନିର୍ବାଚନ ଲଢ଼ିବା ସହିତ ଉତରାଧିକାରୀଙ୍କୁ ନିର୍ବାଚନ ରଣାଙ୍ଗନରେ ଓହ୍ଲାଇଥିବା ବେଳେ ଜନତା କିନ୍ତୁ ଏହାକୁ ପ୍ରତ୍ୟାଖାନ କରିଛନ୍ତି । ଯଦିଓ ରାଜନୀତିରେ ପରିବାରବାଦ ନୂଆଁ ନୁହେଁ, ତେବେ ଚଳିତ ନିର୍ବାଚନରେ କିନ୍ତୁ ପରିବାରବାଦ୍ ରାଜନୀତି ସର୍ବୋପରି ଥିଲା । ହେଭିଓ୍ୱେଟ୍ମାନେ ନିଜ ନିଜ ଉତ୍ତରାଧିକାରୀଙ୍କୁ ଟିକଟ୍ ଦେବା ପାଇଁ ପ୍ରଚଣ୍ଡ ଲବି ମଧ୍ୟ କରିଥିଲେ । କିନ୍ତୁ ପରିବାରବାଦ୍ ରାଜନୀତି ଚଳିତ ନିର୍ବାଚନରେ ସେତେଟା ଫଳପ୍ରଦ ହୋଇପାରିଲା ନାହିଁ । ଜନତା ଜନାର୍ଦ୍ଦନ ଏହି ଉତ୍ତରାଧିକାରୀଙ୍କୁ ପ୍ରତ୍ୟାଖାନ କରିଛନ୍ତି ।\nପିସିସି ସଭାପତି ନିରଞ୍ଜନ ପଟ୍ଟନାୟକ, କଂଗ୍ରେସ ପ୍ରଚାର କମିଟି ଅଧ୍ୟକ୍ଷ ଭକ୍ତ ଦାସ, ଅନନ୍ତ ସେଠୀ, ବିରୋଧୀ ଦଳ ନେତା ନରସିଂହ ମିଶ୍ର ଓ ବରିଷ୍ଠ ବିଜେଡି ନେତା ଅନଙ୍ଗ ଉଦୟ ସିଂ ଦେଓଙ୍କ ଭଳି ନେତାଙ୍କ ଉତ୍ତରାଧିକାରୀମାନେ 2019ରେ ଟିକଟ୍ ପାଇ ସାଧାରଣ ନିର୍ବାଚନରେ ପ୍ରତିଦ୍ୱନ୍ଦିତା କରୁଥିଲେ । କିନ୍ତୁ ନିଜ ବାପାଙ୍କ ପ୍ରତି ଥିବା ଜନସମର୍ଥନ ଏହି ଉତ୍ତରାଧିକାରୀଙ୍କୁ ମିଳିଲା ନାହିଁ । ଏପରିକି କିଛି କିଛି ଆସନରେ ବାପା ପୁଅ ଉଭୟଙ୍କୁ ପରାଜୟର ସାମ୍ନା କରିବାକୁ ପଡିଛି ।\nନିରଞ୍ଜନ ଓ ପୁଅ ନବପଜ୍ୟୋତି ଉଭୟେ ନିର୍ବାଚନରେ ପରାସ୍ତ ହୋଇଥିବା ବେଳେ ଭକ୍ତ ଓ ସାଗର, ଅନନ୍ତ ଓ ମଧୁମିତା ମଧ୍ୟ ନିଜ ନିଜ ଆସନରୁ ପରାଜିତ ହୋଇଛନ୍ତି । ସେହିପରି ବିଜେଡି ହେଭିୱେଟ୍ ଏୟୁ ସିଂଦେଓଙ୍କ ଦୁଇ ପୁଅ ବଲାଙ୍ଗିର ଲୋକସଭା ଓ ବିଧାନସଭା ଆସନରୁ ପରାଜିତ ହୋଇଛନ୍ତି । ତେବେ ପିସିସି ସଭାପତି ନିରଞ୍ଜନ ପଟ୍ଟନାୟକ କିନ୍ତୁ ଉତ୍ତରାଧିକାରୀଙ୍କ ଏଭଳି ପରାଜୟକୁ ନେଇ ଅଜବ ପ୍ରତିକ୍ରିୟା ରଖିଛନ୍ତି । ନିରଞ୍ଜନ କହିଛନ୍ତି, ରାଜନିତୀରେ ପରିବାରବାଦ ଅଛି ଓ ରହିବ । ପରିବାରରେ ଥିବା ଲୋକ କଣ ଘାସ କାଟିବେ କି ? ବୋଲି କହିଛନ୍ତି ନିରଞ୍ଜନ ।\nଅନ୍ୟପଟେ ଆଉ କିଛି ନେତା ନିଜ ଉତ୍ତରାଧିକାରୀଙ୍କୁ ରାଜନିତୀରେ ସକ୍ରିୟ କରିବାରେ ବେଶ୍ ସଫଳତା ଅର୍ଜନ କରିଛନ୍ତି । ବିଜେପି ନେତା ଦାମ ରାଉତଙ୍କ ପୁଅ ସମ୍ବିତ ରାଉତରାୟ ପାରଦୀପ ଆସନରୁ ବିଜୟ ଲାଭ କରିଛନ୍ତି । ସେହିଭଳି ନିଜେ ସନ୍ୟାସ ନେଇ ନିଜ ଆସନ ପୁଅ ପାଇଁ ଛାଡି ଦେଇଥିବା ଦୁଇ ନେତା ଓ ତାଙ୍କ ପୁଅ ଅର୍ଥାତ୍ ପ୍ରଭାତ ବିଶ୍ୱାଳ ଓ ପ୍ରଭାତ ତ୍ରୀପାଠୀଙ୍କ ପୁଅ ସୌଭିକ ବିଶ୍ୱାଳ ଓ ଦେବୀ ରଞ୍ଜନ ତ୍ରିପାଠୀ ମଧ୍ୟ ବିଜୟ ଲାଭ କରିଛନ୍ତି । ତେବେ ପୁଅ ମଧ୍ୟ ଜନତାଙ୍କ ପାଇଁ କାର୍ଯ୍ୟ କରନ୍ତୁ ଓ ରାଜନିତୀରେ ଅଗେଇ ଯାଆନ୍ତୁ ବୋଲି ଦାମ ଓ ପ୍ରଭାତ ନିଜ ପ୍ରତିକ୍ରିୟାରେ କହିଛନ୍ତି ।\nରାଜନୀତିରେ ପରିବାରବାଦ ଏକ ପୁରୁଣା ପ୍ରସଙ୍ଗ । ତେବେ ଓଡ଼ିଶା ରାଜନୀତିର ଚଳିତ ବର୍ଷ ନିର୍ବାଚନରେ ଏହି ପରିବାରବାଦ୍ ରାଜନୀତି ଟିକେ ବେଶୀ ଚର୍ଚ୍ଚାର ବିଷୟ ପାଲଟିଥିଲା । ତେବେ ଜନତା ଜନାର୍ଦ୍ଦନ କିନ୍ତୁ ନିଜ ଇଚ୍ଚା ମୁତାବକ ଭୋଟ୍ ଦେଇ ଅଧିକାଂଶ ହେଭିଓ୍ୱେଟ୍ଙ୍କ ଉତ୍ତରାଧିକାରୀଙ୍କୁ ପରାଜୟର ରାସ୍ତା ଦେଖାଇଛନ୍ତି । ଏବେ ଏହି ପରାଜିତ ହେଭିଓ୍ୱେଟ୍ଙ୍କ ଉତ୍ତରାଧିକାରୀ ଆଗାମୀ5ବର୍ଷକୁ ଅପେକ୍ଷା କରିବେ ।
